नई दिल्ली. कांग्रेस ने मोदी सरकार पर भारतीय रिजर्व बैंक (आरबीआई) के काम में दखलअंदाजी करने का आरोप लगाते हुए कहा है कि वित्त मंत्री अरुण जेटली केंद्रीय बैंक की कार्यशैली पर हमला कर उसको अक्षम बता रहे हैं और इसके लिए उन्हें माफी मांगनी चाहिए. कांग्रेस प्रवक्ता आनंद शर्मा ने यहां पार्टी मुख्यालय में मंगलवार को आयेाजित विशेष संवाददाता सम्मेलन में कहा कि मोदी सरकार का प्रयास सुनियोजित तरीके से शुरू से ही केंद्रीय जांच ब्यूरो-सीबीआई, प्रवर्तन निदेशालय-ईडी, केंद्रीय प्रत्यक्ष कर बोर्ड-सीबीडीटी जैसे स्वतंत्र और निष्पख संस्थाओं को सरकार का विभाग समझ कर उसमें हस्तक्षेप कर रही है और इन संस्थाओं की स्वायत्तता को कमजोर कर रही है.